text: Una vegada produïda l'explosió, la companyia no va ser gaire transparent en la valoració de l'accident. Tony Hayward, el director executiu de BP en aquell moment, diria el 17 de maig que la fuita era «relativament petita comparada amb l'oceà" i deu dies després que es tractava «d'una catàstrofe ambiental». En una visita a la zona afectada, es mostrava desesperat, però no tant per la catàstrofe sinó per la seva situació personal: «I want my life back» (vull que retorni la normalitat a la meva vida), va dir davant de les càmeres. El president Obama comentaria després que una persona que fes aquests comentaris no treballaria per a ell, suggerint per tant la seva destitució.
  El Govern i BP van donar als inicis del vessament unes xifres de la fuita 12 vegades inferiors a les reals. Les dades fetes públiques a principis d'agost quantificaven la fuita en 62.000 barrils diaris, quan les primeres setmanes es va dir que era de 5.000 barrils diaris. De fet, en aquell moment, a principis de maig, estudis independents de científics universitaris ja indicaven (basats en vídeos del pou fets públics per BP) que la quantitat podria ser d'entre 25.000 i 80.000 barrils diaris. Però la companyia petrolera no els va deixar fer mesures directes a l'oceà en aquell moment, perquè «no era rellevant pel pla de resposta».